Aldrig har danske klubhold skrabet så mange point sammen i de europæiske turneringer som i denne sæson. Det kan de øvrige superligaklubber primært takke FC København for.

Det danske mesterhold står nemlig for langt størstedelen af Danmarks point på UEFAs koefficientliste, der afgør, hvor mange hold de forskellige lande har med i de europæiske turneringer, samt hvilke klubber der er seedet eller ej.

Faktisk er de danske mestres pointhøst efter de flotte resultater i Champions League og Europa League så stor, at FC København netop nu indtager 19. pladsen på klublisten, der toppes af Real Madrid, FC Barcelona og Bayern München.

Dermed holder Ståle Solbakkens mandskab storklubber som Manchester United, AS Roma, Schalke 04 og Tottenham bag sig ... for ikke at nævne Fiorentina, Villarreal og Athletic Bilbao. FC Københavns modstander i Europa Leagues ottendedelsfinale, Ajax Amsterdam, der torsdag aften blev sendt hjem fra Parken med et 1-2-nederlag, er også at finde længere ned på listen end danskerne på en 24. plads.

»Det er afgørende for FC København og for udviklingen af Superligaen, at vi lykkes i europæisk sammenhæng. Alternativet bliver en dyster fremtid for dansk klubfodbold. De sportslige resultater, vi nu opnår, kommer på baggrund af den investering og målrettede indsats, vi startede tilbage i vinteren 2013/14. Vi meldte ambitiøst ud at vores målsætning ville være at gå efter det uopnåelige; at matche og gerne komme forbi resultat og pointhøst fra 2010/11-sæsonen. Nu har det hårde arbejde fra alle i klubben båret frugt. Herfra bliver det naturligvis vanskeligere, men vi arbejder hårdt og målrettet videre,« skriver FC Københavns direktør, Anders Hørsholt i en sms til BT.

På nationalt plan har FC Københavns mange point sørget for, at den igangværende sæson er den mest succesfulde nogensinde for danske klubber i europæisk regi. For mens FC København alene har hentet 16 point indtil nu, lykkedes det kun Brøndby, FC Midtjylland og Sønderjyske at hente 1,5 point hver.

Pointene skal løbende divideres med antallet af deltagende klubber per nation, hvilket komplicerer regnestykket, men kort fortalt har Danmark i denne sæson hentet 8,500 point, hvilket er 0,300 flere end det tidligere rekordår, 2008-2009-sæsonen, da FC København og AaB skaffede fine resultater i henholdsvis Europa League og Champions League.

Den store pointhøst gør Danmark til det niende bedste land i Europa i denne sæson – foran store fodboldnationer som Portugal og Holland. Endnu vigtigere er dog, at Danmark er kommet tættere på landene, der ligger foran på den samlede koefficientliste, hvor fem sæsoners pointhøst lægges sammen.

FC København er et skridt tættere på kvartfinalerne i Europa League, da de hjemme i Parken vandt 2-1! Vis mere

Det er denne liste, der afgør, hvor mange hold hvert enkelt land får med i de to europæiske turneringer. Her lå Danmark, der pt. har en Champions League- og tre Europa League-pladser at række ud efter, nummer 24, da sæsonen begyndte, men vi er nu klatret op på 18. pladsen.

Foran Danmark er der ikke langt op til Østrig på 15. pladsen, hvor der er en ekstra Champions League-billet på spil.

Der skal dog en helt usædvanlig pointhøst til, hvis FCK skal hente point nok i resten af Europa League-turneringen i år for at avancere så højt på listen. Mere realistisk er det, at Rumænien på 17. pladsen kan spises.

Et stort skridt kan tages, hvis Ståles europæiske krigere fortsætter opturen med avancement, når returopgøret i ottendedelsfinalen mod Ajax Amsterdam spilles 16. marts.